Nõukogu määrus (EÜ) nr 2098/2003,

27. november 2003,

millega muudetakse nõukogu määrust (EÜ) nr 1080/2000, mis käsitleb toetust ÜRO ajutisele missioonile Kosovos ning kõrge esindaja büroole Bosnias ja Hertsegoviinas

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 181a lõike 2 esimest lauset,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) Kagu-Euroopa stabiilsuspakt (edaspidi "stabiilsuspakt") on regionaalpoliitika raamistik, mille rahvusvaheline ühendus lõi 10. juunil 1999 Kölnis, et toetada kõnealuse piirkonna riike nende püüetes edendada rahu, demokraatiat, inimõiguste austamist ja majanduslikku jõukust ning saavutada kogu piirkonnas stabiilsus.

(2) Stabiilsuspakti lõikes 13 nähakse ette, et stabiilsuspaktil peab olema erikoordinaator, kelle Euroopa Liit määrab pärast konsulteerimist Euroopa Julgeoleku- ja Koostööorganisatsiooni (OSCE) eesistuja ja muude osavõtjatega ning kelle kinnitab OSCE eesistuja. Seepärast tuleks ette näha stabiilsuspakti erikoordinaatori (edaspidi "erikoordinaator") määramise kord.

(3) Erikoordinaator on Kagu-Euroopa piirkondliku foorumi eesistuja; kõnealune foorum tagab kolme töörühma tegevuse omavahelise ja üldise koordineerimise. Erikoordinaator aitab kaasa stabiilsuspakti eesmärkide saavutamisele, kui stabiilsuspakt annab lisaväärtust, ja edendab piirkondlikku koostööd, suurendab piirkondlikku vastutust ning kindlustab stabiilsuspakti ja liidu stabiliseerimis- ja assotsieerimisprotsessi vastastikuse täiendavuse.

(4) Rahaline toetus stabiilsuspakti korrapärasele toimimisele aitab oluliselt kaasa Euroopa Ühenduse eesmärkide saavutamisele kõnealuses piirkonnas, eelkõige piirkondliku koostöö edendamisele ja ühenduse abi tõhususe maksimeerimisele.

(5) Määrusega (EÜ) nr 1080/2000 [2] on loodud õigusraamistik, mis võiks hõlmata ka ühenduse rahalist toetust stabiilsuspaktile.

(6) Seepärast tuleks määrust (EÜ) nr 1080/2000 muuta, et laiendada selle reguleerimisala ka stabiilsuspaktile,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1080/2000 muudetakse järgmiselt.

1. Pealkiri asendatakse järgmisega:

"Nõukogu määrus (EÜ) nr 1080/2000, 22. mai 2000, mis käsitleb toetust ÜRO ajutisele missioonile Kosovos (UNMIK), kõrge esindaja büroole Bosnias ja Hertsegoviinas (OHR) ning Kagu-Euroopa stabiilsuspaktile"

.

2. Artikkel 1 asendatakse järgmisega:

"Artikkel 1

1. Vastavalt oma Kosovos ning Bosnias ja Hertsegoviinas rakendatavale ülesehitustöö, põgenike ja ümberasustatud isikute tagasipöördumise toetamise ning majandusliku ja regionaalse koostöö poliitikale, samuti kogu kõnealust piirkonda käsitlevale poliitikale, osaleb ühendus UNMIKi (neljas sammas), OHRi ja stabiilsuspakti erikoordinaatori loomise ning tegevuse rahastamises.

2. Rahastamine toimub UNMIKi, OHRi ja erikoordinaatori eelarvetesse kantava toetuse vormis."

3. Lisatakse järgmine artikkel:

"Artikkel 1a

Erikoordinaatori määrab igal aastal nõukogu, kes teeb otsuse kvalifitseeritud häälteenamusega komisjoni ettepaneku põhjal."

4. Artikli 2 lõike 2 teisele lõigule lisatakse järgmine lause:

"Kaasfinantseerimine võib olla ka mitterahaline."

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. november 2003

Nõukogu nimel

eesistuja

R. Castelli

[1] Arvamus on esitatud 20. novembril 2003 (Euroopa Liidu Teatajas seni avaldamata).

[2] EÜT L 122, 24.5.2000, lk 27.

--------------------------------------------------